**Informatīvais ziņojums**

Par Eiropas Savienības Transporta, telekomunikāciju un enerģētikas ministru padomes 2021. gada 4. jūnija sanāksmē izskatāmajiem jautājumiem

2021. gada 4. jūnijā notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme telekomunikāciju jautājumos (turpmāk – Ministru padome), kuras darba kārtībā ir iekļauti Vides aizsardzības un reģionālās attīstības ministrijas, Satiksmes ministrijas un Aizsardzības ministrijas kompetencē esoši diskusiju un citi jautājumi.

1. **Priekšlikums regulai par Eiropas datu pārvaldību (Datu pārvaldības akts) - Progresa ziņojums**

Eiropas Komisija (turpmāk – EK) 2020. gada 25. novembrī pieņēma priekšlikumu regulai par Eiropas datu pārvaldību[[1]](#footnote-1) (Datu pārvaldības akts). Tas ir pirmais no pasākumiem, par kuriem EK paziņoja Eiropas datu stratēģijā[[2]](#footnote-2). EK priekšlikuma mērķis ir veicināt datu pieejamību izmantošanai, palielinot uzticēšanos datu starpniekiem un stiprinot datu apmaiņas mehānismus visā ES. Šis instruments attiecas uz šādām situācijām: i) valsts sektora datu pieejamības nodrošināšana atkalizmantošanai situācijās, kad uz šādiem datiem attiecas citu personu tiesības; ii) datu apmaiņas veicināšana uzņēmumu starpā pret atlīdzību; iii) personas datu izmantošana, izmantojot “personas datu koplietošanas starpnieku”, kas paredzēts, lai palīdzētu personām īstenot savas tiesības saskaņā ar Vispārējo datu aizsardzības regulu[[3]](#footnote-3); un iv) datu izmantošana, pamatojoties uz altruismu.

ES Padomē regulas priekšlikuma izskatīšana notiek Telekomunikāciju un informācijas sabiedrības (turpmāk - Padomes darba grupa) darba grupā. Turklāt telekomunikāciju ministru neformālās videokonferences laikā2020. gada 7. decembrī, notika politikas debates par priekšlikumu, kurās ministri pauda gandarījumu par šo iniciatīvu un iezīmēja politisko vadību turpmākajam darbam.

Papildus Portugāle kā prezidējošā valsts ES Padomē (turpmāk - prezidentvalsts) organizēja divus seminārus, kuros piedalījās dažādas ieinteresētās personas no nozares. 2021. gada 14. aprīlī notika pirmais seminārs par jauna veida datu starpniekiem, kas jo īpaši veicina brīvprātīgu datu apmaiņu. Otrais seminārs notika 2011. gada 7. maijā, un tas bija veltīts praktiskiem aspektiem, kas saistīti ar dažu kategoriju aizsargātu publisku datu atkalizmantošanu.

Prezidentvalsts ir sagatavojusi progresa ziņojumu par Datu pārvaldības aktu. Ministru padomē ir plānots pieņemt zināšanai prezidentvalsts sagatavoto progresa ziņojumu, kas iezīmē diskusijas gaitu ES Padomes darba grupā.

Latvija pieņem zināšanai prezidentvalsts sagatavoto progresa ziņojumu un augstu vērtē prezidentvalsts un citu iesaistīto pušu ieguldīto darbu līdz šim un atbalsta progresa ziņojumā norādīto kopumā. Latvija atbalsta progresa ziņojumā pausto prezidentvalsts nostāju jautājumā par turpmāk veicamajām darbībām, t.sk., par nepieciešamību: 1) sīkāk precizēt priekšlikuma saistību ar citiem tiesību aktiem attiecībā uz aizsargāto publiskā sektora datu atkalizmantošanu; 2) precizēt definīciju un noteikumus attiecībā uz pakalpojumu sniedzējiem, kas sniedz datu koplietošanu; 3) sīkāk izvērtēt noteikumus par valsts politiku attiecībā uz datu altruismu; 4) turpināt apspriest Eiropas Datu inovācijas padomes raksturu, struktūru un uzdevumus.

1. **Priekšlikums direktīvai, ar ko paredz pasākumus nolūkā panākt vienādi augsta līmeņa kiberdrošību visā Savienībā un ar ko atceļ Direktīvu (ES) 2016/1148 - Progresa ziņojums**

EK 2020. gada 16. decembrī nāca klajā ar priekšlikumu Eiropas Parlamenta un Padomes Direktīvai, *ar ko paredz panākt vienādi augsta līmeņa kiberdrošību visā Savienībā un ar ko atceļ Direktīvu (ES) 2016/1148* (turpmāk – NIS2 direktīvas priekšlikums). Priekšlikums ietverts EK un ES Augstā pārstāvja ārlietās un drošības politikas jautājumos kopīgajā paziņojumā “ES kiberdrošības stratēģija digitālajai desmitgadei” (ES kiberdrošības stratēģija).

NIS2 direktīvas priekšlikuma mērķi ir: a) noteikt dalībvalstu pienākumus pieņemt valsts kiberdrošības stratēģijas, izraudzīties valsts kompetentās iestādes, vienotos kontaktpunktus un datordrošības incidentu reaģēšanas vienības; b) noteikt kiberdrošības riska pārvaldību nacionālā līmenī, kā arī risku pārvaldību, drošības prasības un ziņošanas pienākumus vienībām, kas minētas kā būtiskas vienības Direktīvas priekšlikuma I pielikumā un svarīgas vienības Direktīvas priekšlikuma II pielikumā; c) noteikt pienākumus attiecībā uz kiberdrošības informācijas apmaiņu.

Paredzēts, ka NIS2 direktīvas priekšlikums aizstās 2016. gadā pieņemto Eiropas Parlamenta un Padomes Direktīvu (ES) 2016/1148 *par tīklu un informācijas sistēmu drošību* (turpmāk – NIS direktīva), labojot tās nepilnības un paplašinot tās tvērumu ar mērķi uzlabot visu to attiecīgo publisko un privāto sektoru kibernoturību, kuri veic ekonomikai un sabiedrībai svarīgas funkcijas, t. sk. mazinot iekšējā tirgus nesakritības, saskaņojot darbības jomu, prasības drošībai un ziņošanai par incidentiem, valstu uzraudzību un izpildi, kā arī kompetento iestāžu spējas. Latvijā NIS direktīva ieviesta ar attiecīgiem grozījumiem Informācijas tehnoloģiju drošības likumā un uz tā pamata izdotiem Ministru kabineta noteikumiem.

ES Padomē NIS2 direktīvas priekšlikuma izvērtēšana notiek Horizontālajā kiberjautājumu darba grupā (*Horizontal Working Party on the Cybersecurity Issues*).

NIS2 direktīvas priekšlikuma apspriešanas laikā aktualizētie jautājumi:

* Direktīvas mijiedarbība ar nozaru normatīvajiem aktiem un saskaņošana ar nozaru speciālajiem tiesību aktiem kiberdrošības jomā.
* Direktīvas tvēruma paplašināšana un dalībvalstu spējas identificēt un pārraudzīt būtiskās un svarīgās vienības, vienības lieluma kritērija izmantošanu
* Lieluma kritērija kā vienīgā kritērija izvēle būtisko un svarīgo vienību identifikācijā.
* Juridiskais pamatojums.
* Nacionālās drošības apsvērumi un praktiskā direktīvas ieviešana attiecībā uz valsts pārvaldes iestādēm, jo sevišķi kontekstā ar sabiedriskās drošības, tiesībaizsardzības, aizsardzības un nacionālās drošības valsts iestāžu izslēgšanu no direktīvas tvēruma.
* Dažādu sadarbības struktūru, tīklu un mehānismu mijiedarbība, tostarp Eiropas Kiberkrīžu sadarbības organizāciju tīkla (EU-CyCLONe), ES līmeņa drošības operāciju centru (SOC) tīkla un vienotas kibervienības ieviešanu.
* Salīdzinošā izvērtēšana (*Peer Review*) kā obligāts pienākums.
* Piegādes ķēžu drošība un kiberdrošības risku vadība.
* EK pilnvaras saistībā ar deleģētajiem un īstenošanas aktiem.

Prezidentvalsts ir sagatavojusi progresa ziņojumu par NIS2 direktīvu. Ministru padomē ir plānots pieņemt zināšanai prezidentvalsts sagatavoto progresa ziņojumu, kas iezīmē diskusijas gaitu ES Padomes darba grupā. Latvija atbalsta viedokli, ka, lai panāktu vienādi augsta līmeņa kiberdrošību visā ES, ir nepieciešams modernizēt esošo tiesisko regulējumu, ņemot vērā pieaugošo iekšējā tirgus digitalizāciju iepriekšējos gados un mainīgos kiberdraudu apstākļus. Abas šīs norises kopš Covid-19 krīzes sākšanās ir pastiprinājušās vēl vairāk. Ar direktīvas priekšlikumu ir paredzēts novērst trūkumus, kas lieguši izmantot visu NIS direktīvas potenciālu.

Latvija atzīst, ka NIS2 direktīvas priekšlikumam ir cieša sasaiste ar vairākām citām iniciatīvām un regulējumiem, tādēļ būtiski īpašu uzmanību pievērst tam, lai tiktu mazināta iespējamā tiesību normu pārklāšanās un praktiskās ieviešanas kontekstā tiek izveidota skaidra, maksimāli optimizēta sistēma, piemēram, kompetento iestāžu sadarbības kontekstā.

Latvijai ir būtiski, lai NIS2 direktīvas priekšlikumā pienācīgi ņemtu vērā nacionālos aspektus, kā arī neradītu nesamērīgu papildu administratīvo slogu dalībvalstīm (jo īpaši ar mazākām publiskajām pārvaldēm un ierobežotiem cilvēkresursiem) un potenciālajām kritiskajām vienībām, papildus administratīvos šķēršļus un izmaksas uzņēmējiem, uz kuru darbību tiek paplašināts NIS2 direktīvas priekšlikuma tvērums.

Latvija pieņem zināšanai prezidentvalsts sagatavoto progresa ziņojumu.

1. **2030 Digitālais kompass: Kā kartēt ceļu pretī Savienības digitālajai nākotnei? - Politikas debates**

2021. gada 9. martā tika publicēts EK paziņojums “Digitālais kompass līdz 2030. gadam – Eiropas ceļam digitālajā gadu desmitā” (turpmāk – paziņojums), kurā ierosināts vienoties par digitālo principu kopumu, ātri uzsākt svarīgu daudzvalstu projektu īstenošanu un sagatavot tiesību akta priekšlikumu, kurā izklāstīts stabils pārvaldes satvars progresa novērošanai, proti, digitālais kompass. “Digitālā Kompasa” pamatā būs uzlabota uzraudzības sistēma, lai varētu sekot ES gaitām digitālās pārveides tempa, Eiropas stratēģisko digitālo spēju pietiekamības, kā arī digitālo principu īstenošanas ziņā. Tas ietvers līdzekļus ieceru īstenošanai un noteiks galvenos starpmērķus pie četriem kardinālajiem punktiem. Pirmie divi koncentrēti uz digitālajām spējām infrastruktūrā un izglītību un prasmēm, pārējie – uz uzņēmējdarbības un publisko pakalpojumu digitālo pārveidi.

**Ministru padomē ir plānota diskusija par paziņojumu, balstoties uz** prezidentvalsts **sagatavotajiem diskusijas jautājumiem:**

1. “Kādi, jūsuprāt, ir galvenie pasākumi, kas nepieciešami, lai sasniegtu paziņojumā noteiktos 2030. gada mērķus? Kā nesenie pasākumi, piemēram, **Mākslīgā intelekta regula** un **Eiropas digitālās identitātes sistēma**, veicinās mērķu sasniegšanu, kas ir nepieciešami attiecībā uz pārvaldību un atbalsta politiku šo mērķu sasniegšanai un kā var paātrināt un koordinēt daudzvalstu projektu īstenošanu, lai nodrošinātu adekvātus ieguldījumus?”
2. “Kā ES var nodrošināt digitālu pārveidi, kas pilnībā atspoguļo Eiropas vērtības, un kā starpiestāžu Digitālo principu deklarācija palīdzēs veidot digitālo sabiedrību un ekonomiku “Eiropas ceļā”, vienlaikus balstoties uz valstu pieredzi?”

Atbildot uz diskusijas jautājumiem, Latvija atzīmēs, ka uzteic savlaicīgu paziņojuma publicēšanu, kurā izklāstīti konkrēti ES digitālie mērķi 2030. gadam.

**Latvija uzteiks jaunās mākslīgā intelekta (turpmāk-MI) regulas priekšlikuma** publicēšanu, ar kuru EK ierosina jaunus noteikumus un darbības, kuru mērķis ir padarīt Eiropu par uzticama MI globālo centru. Apvienojot pirmo [MI jomas tiesisko regulējumu](https://digital-strategy.ec.europa.eu/news-redirect/709090) un jaunu [ar dalībvalstīm koordinētu plānu](https://digital-strategy.ec.europa.eu/news-redirect/709091), tiks garantēta cilvēku un uzņēmumu drošība un pamattiesības un vienlaikus stiprināta MI ieviešana, investīcijas un inovācijas visā ES. Jaunā MI regula nodrošinās, ka eiropieši var uzticēties tam, ko piedāvā mākslīgais intelekts. Samērīgi un elastīgi noteikumi novērsīs specifiskos riskus, ko rada MI sistēmas, un noteiks pasaulē augstākos standartus.

**Diskusijā Latvija paudīs atbalstu vienotas Eiropas digitālās identitātes sistēmas izveidei**, lai veicinātu publiskā un privātā sektora pakalpojumu pieejamību ES digitālajā vidē kopumā un risinātu arī citus būtiskus izaicinājumus. Atbalstīsim gaidāmo eIDAS regulas[[4]](#footnote-4) pārskatīšanas uzsākšanu un ”personīgā datu maka” (*personal data wallet*) risinājuma izveidi, kuru plānots piesaistīt ES Dalībvalstu nacionālajām elektroniskās identifikācijas shēmām pakalpojumu pieejamības nodrošināšanai pāri robežām visā ES. Ir novērojams, ka Covid-19 infekcijas krīzes laika radītie ierobežojumi ir veicinājuši būtisku digitālo identifikācijas rīku izmantošanas palielinājumu nacionālā līmenī, kas liecina arī par sabiedrības gatavību arvien vairāk izmantot publiskā un privātā sektora piedāvātos pakalpojumus.

**Latvija uzsvērs digitālo prasmju mērķa būtisko lomu** visu priekšlikumā izvirzīto mērķu sasniegšanā. Papildus nepieciešamībai sagatavot vairāk informācijas un komunikācijas tehnoloģiju (turpmāk – IKT) speciālistu, t.sk., sievietes, nepieciešams augsta līmeņa digitālo prasmju apguvi padarīt par vispāriekļaujošu elementu studiju programmās un veicināt starpdisciplināru studiju programmu izveidi, lai sagatavotu speciālistus ar spējām īstenot radošus tehnoloģiju projektus dažādās tautsaimniecības nozarēs. Ir jāattīsta sabiedrības digitālās prasmes plašākai digitālo produktu izmantošanai, tādējādi radot nozarei pieprasījumu pēc jauniem un inovatīviem digitāliem produktiem. Ir jāveido inovāciju radīšanas kompetenču ekosistēmas, ir jāstrādā pie vairāku līmeņu lietotāju digitālajām prasmēm, kur lietotājs var vienlaicīgi piedalīties digitālo inovāciju attīstībā un jaunu produktu veidošanā, tādējādi papildinot IKT nozarei pieejamo speciālistu resursu. Aicināsim izmantot *Digital Humanities[[5]](#footnote-5)* pieeju, kur arī humanitāro zinātņu un citu nozaru speciālisti, kam piemīt atbilstoši savai specializācijai pietiekamas digitālās prasmes, arī var papildināt IKT nozarei pieejamo speciālistu resursu un sniegt būtisku pienesumu jaunu produktu radīšanā un digitālās vides veidošanā un tālākattīstīšanā, kurā ieguldījumu varēs sniegt lielākā daļa speciālistu, kas veido fiziskās telpas ietvaru, vidi un saturu.

**Latvija norādīs, ka atbalsta ES stratēģiskos digitālās infrastruktūras mērķus** un vērtē tos kā ļoti ambiciozus. Lai veicinātu šo mērķu sasniegšanu, būtiski ir publiskie finansējuma avoti, tādi kā ES Atveseļošanās un noturības mehānisma, Eiropas Reģionālās attīstības fonda un Eiropas infrastruktūras savienošanas instrumenta (*The Connecting Europe Facility (CEF)*) investīcijas teritorijās, kur konstatētas būtiskas tirgus nepilnības. Vienlaikus jāturpina iesāktais darbs ES līmenī pie izmaiņām likumdošanā, lai samazinātu platjoslas ierīkošanas izmaksas elektronisko sakaru komersantiem un veicinātu platjoslas pieejamību pēc iespējas lielākai iedzīvotāju daļai.

**Latvija uzsvērs nepieciešamību sniegt atbalstu uzņēmējdarbības digitālai transformācijai**, lai sasniegtu paziņojumā ierosinātos uzņēmējdarbības digitalizācijas mērķus un veicinātu komersantu konkurētspējas palielināšanu pēc COVID-19 apstākļos.Veiksmīgākais ceļš, kā panākt straujāku un ilgtspējīgu uzņēmumu digitālo transformāciju, ir stiprināt uzņēmumu pārmaiņu vadības kapacitāti un nodrošināt uzņēmumu individuālajām digitalizācijas vajadzībām piemērotu specializētu atbalstu. Vienlaikus, būtiski ir sniegt atbalstu tehnoloģiju un valsts pakalpojumu izmantošanai un integrēšanai biznesa procesos un stiprināt iespējas izveidot viedus un digitālus pakalpojumus ilgtspējīgai ekonomikas izaugsmei, sociālajai labklājībai un cilvēkkapitāla attīstībai. Lai veicinātu mērķtiecīgu digitālo transformāciju, tiks izveidota vienota platforma/digitālās transformācijas atbalsta ekosistēma kā vienas pieturas aģentūra ar mērķi palīdzēt uzņēmumiem kļūt konkurētspējīgākiem attiecībā uz to uzņēmējdarbības procesiem (ražošanas, produktu piedāvāšanas vai pakalpojumu sniegšanu), kā arī atbalstīt digitālās jomas pētniecību un attīstību, inovācijas ieviešanu un aprobēšanu kā privātajā tā publiskajā sektorā. Šīs platformas darbību nodrošinās Eiropas komisijas Digitālās Eiropas programmas ietvaros īstenojamā Eiropas Digitālo Inovāciju centru (turpmāk – EDIC) izveide Latvijā, kas darbosies, palīdzot ieviest un piemērot digitālās tehnoloģijas, nodrošinot piekļuvi tehniskajām kompetencēm un radot vidi risinājumu testēšanai pirms ieviešanas ražošanā. EDIC kompetence iekļaus inovāciju atbalsta pakalpojumus, atbalstu finansējuma piesaistei, apmācības un prasmju pilnveidošanu, tiks koordinēta nacionāla mēroga uzņēmējdarbībai nepieciešamo digitālo prasmju apguve un nodrošināta koordinēta pieeja uzņēmējdarbības digitalizācijas un digitālo inovāciju pārneses veicināšanai arī publiskajā sektorā. EDIC kompetences primāri tiks balstītas EK norādītajās trīs specializācijas jomās – mākslīgais intelekts, kiberdrošība un augstas veiktspējas datošana.

**Jautājumā par publisko pakalpojumu digitālo pārveidi** Latvijas ieskatā būtu nepieciešams pat paaugstināt EK izvirzīto ambīciju - līdz 2030.gadam panākt, ka visi galvenie publiskie pakalpojumi ir pieejami tiešsaistē - ņemot vērā, ka kopumā pakalpojumu digitalizācijas līmenis ES dalībvalstīs jau ir augsts. Tāpēc līdz 2030.gadam būtu izvirzāms mērķis iedzīvotājiem un uzņēmējiem nodrošināt uz lietotāju orientētus, uz dzīves notikumu orientētus un personas kontekstā balstītus proaktīvus un proaktīvi piedāvātus, integrētus valsts pakalpojumus, t.sk. nodrošinot pakalpojumu pārrobežu pieejamību. Lai to panāktu ir jāstrādā pie radikāli jaunu spēju ieviešanas publiskajā pārvaldē, izmantojot automatizētu, algoritmos balstītu lēmumu pieņemšanu un MI iespējas publiskās pārvaldes pakalpojumu attīstībā. Ir jāizvērš atvērtas valodas tehnoloģijas jaunu pakalpojumu veidošanai un integrācijai, iekļaujot arī uzņēmējus, kas veicina pakalpojumu attīstību un izaugsmi. Attīstot valodu tehnoloģijas un mašīntulkošanas risinājumus vienlaikus tiks veicināta arī Eiropas valodu daudzveidības saglabāšana un attīstība digitālā vidē.

**Diskusijā Latvija konceptuāli atbalstīs Padomes nostāju par digitālo principu nostiprināšanu** ar Lisabonas deklarāciju kā nozīmīgu soli ceļā uz digitālo principu satvara izstrādi, paredzot, piemēram, kvalitatīvas savienojamības, pietiekamu digitālo prasmju, publisko pakalpojumu, taisnīgu un nediskriminējošu tiešsaistes pakalpojumu vispārēju pieejamību un nodrošinās, ka virtuālajā vidē var pilnībā izmantot tās pašas tiesības, kuras ir pieejamas fiziskajā telpā.

**Daudzvalstu projektu kontekstā**[[6]](#footnote-6)Latvija uzsvērs daudzvalstu projektu lomu Eiropas tehnoloģiskās attīstības veicināšanā, īpaši infrastruktūras pilnveidošanā, un koplietošanas projektu attīstīšanā, kā piemēru minot konceptu vienotu datu telpu izveidei, kura ietvarā plānots nodrošināt risinājumus, kas izmantojami visās ES dalībvalstīs un arī EDIC un to tīkla izveides konceptu. Latvija paudīs atbalstu centieniem attīstīt ES spējas nākamās paaudzes tehnoloģiju attīstīšanā un nodrošināšanā, veicinot sadarbību starp dalībvalstīm un to pārstāvēto vērtību ķēžu dalībniekiem, tādējādi stiprinot Eiropas digitālo un tehnoloģisko suverenitāti. Minētie un citi daudzvalstu projekti stiprinās ES spējas aizstāvēt savas intereses, vienlaikus cīnoties pret negodīgu un ļaunprātīgu praksi un nodrošinot ES digitālo piegādes ķēžu drošību un noturību, kā arī sekmēs Eiropas pamatintereses un vērtības, izmantojot trīs principus: visiem vienādi noteikumi digitālajos tirgos, droša kibertelpa un pamattiesību aizstāvēšana tiešsaistē.

1. **Tāpat Ministru padomē sadaļā “Citi jautājumi” ir iekļauti šādi jautājumi:**
2. Pašreizējie tiesību aktu priekšlikumi - informācija no prezidentvalsts:
3. E-privātuma regulas priekšlikums;
4. Regulas priekšlikums par viesabonēšanu publiskajos mobilo sakaru tīklos Savienībā (Viesabonēšanas regula);
5. Regulas priekšlikums, kas nosaka harmonizētus noteikumus mākslīgajam intelektam (Mākslīgā intelekta akts);
6. Regulas priekšlikums par ietvaru Eiropas digitālai identitātei - prezidentvalsts un Komisijas sniegta informācija.
7. Par kopīgu Savienības rīkkopu savienojamībai – Komisijas sniegta informācija par stāvokli;
8. Digitālā Asambleja 2021;
9. Nākamās prezidentvalsts darba programma – Slovēnijas delegācijas sniegta informācija.

Latvija pieņem zināšanai prezidentvalsts, delegāciju un Komisijas sniegto informāciju.

1. **Latvijas delegācija ES telekomunikāciju ministru 2021. gada 4. jūnija sanāksmē:**
2. Delegācijas vadītājs: Artūrs Toms Plešs, vides aizsardzības un reģionālās attīstības ministrs

#### Delegācijas dalībnieki:

#### 2.1. Alise Balode, Latvijas Republikas Pastāvīgās pārstāves ES vietniece;

2.2. Jānis Glazkovs, Vides aizsardzības un reģionālās attīstības ministrijas nozares padomnieks;

2.3. Zita Kanberga, Satiksmes ministrijas nozares atašejs.

Vides aizsardzības un reģionālās attīstības ministrs A.T. Plešs

Zvaigzne 67026507

[Elita.Zvaigzne@varam.gov.lv](mailto:Elita.Zvaigzne@varam.gov.lv)

1. https://eur-lex.europa.eu/legal-content/LV/TXT/PDF/?uri=CELEX:52020PC0767&from=EN [↑](#footnote-ref-1)
2. https://eur-lex.europa.eu/legal-content/LV/TXT/PDF/?uri=CELEX:52020DC0066&from=EN [↑](#footnote-ref-2)
3. https://eur-lex.europa.eu/legal-content/LV/TXT/?uri=celex%3A32016R0679 [↑](#footnote-ref-3)
4. Eiropas Parlamenta un Padomes regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EKhttps://eur-lex.europa.eu/legal-content/LV/TXT/PDF/?uri=CELEX:32014R0910&from=LV [↑](#footnote-ref-4)
5. Pieeja paredz, ka studenti paralēli iegūst padziļinātās zināšanas vairākās studiju jomās: https://www.rtu.lv/lv/ethzf/studijas-ethzf/magistra-akademisko-studiju-programma-digitalas-humanitaras-zinatnes [↑](#footnote-ref-5)
6. Lai sekmīgāk novērstu ES kritisko spēju nepilnības, Komisijas paziņojumā “Digitālais kompass līdz 2030. gadam – Eiropas ceļam digitālajā gadu desmitā” Komisija apņemas veicināt to, ka ātri tiek uzsākta daudzvalstu projektu īstenošana, apvienojot ES budžeta, dalībvalstu un nozares ieguldījumus un balstoties uz Atveseļošanas un noturības mehānismu un citu ES finansējumu [↑](#footnote-ref-6)